**OPIS PREDMETU ZÁKAZKY: PROJEKTOVÁ DOKUMENTÁCIA LIVING LAB DROPIE-** Vypracovanie projektovej dokumentácie pre interaktívne centrum vzdelávania v oblasti zmeny klímy a životného prostredia na realizáciu opatrení na zmiernenie dopadov zmeny klímy a adaptačných opatrení.

**Vymedzenie predmetu zákazky:**

Predmetom zákazky je vypracovanie projektovej dokumentácie vo forme realizačného jednostupňového projektu, ktorý bude riešiť: sadové úpravy, rekonštrukčné a udržiavacie práce na dvoch objektoch. Cieľom návrhu je vytvoriť interaktívne centrum vzdelávania v oblasti zmeny klímy a životného prostredia- Living Lab (= Živé laboratórium) v SEV SAŽP Dropie s demonštračnými adaptačnými a mitigačnými opatreniami a vzdelávacími programami pre širokú cieľovú skupinu.

Jedná sa o objekt prevádzkovej budovy - infocentra a jej bezprostredného okolia vrátane návrhu experimentálneho prístrešku, objekt vodárne s prestrešenou terasou a  prispôsobenie areálu realizáciou adaptačných a mitigačných úprav v rámci sadových úprav na poskytovanie environmentálnej výchovy a vzdelávania pre širokú cieľovú skupinu v areáli SEV SAŽP Dropie.

V spracovanej projektovej dokumentácii je potrebné navrhnúť ukážkovú kombináciu riešení na realizáciu opatrení na zmiernenie dopadov zmeny klímy a adaptačných opatrení v súlade s projektovými aktivitami Living Lab, ako aj v súlade s „Ideovým zámerom“, ktorý tvorí neoddeliteľnú súčasť opisu predmetu zákazky.

PD bude riešiť architektonický návrh a realizačný projekt zmeny vnútornej dispozície prevádzkovej budovy infocentra (tanya) s mitigačnými a adaptačnými opatreniami a s experimentálnym prístreškom (prístrešok pri peci- sedenie s drobným mobiliárom, sklad poľnohospodárskej techniky, priestor na triedenie odpadu), návrh úpravy budovy vodárne na vytvorenie prekrytého exteriérového vzdelávacieho priestoru s mitigačnými a adaptačnými opatreniami, revitalizácia zelene v areály SEV SAŽP Dropie s cieľom pozitívne umožniť bezbariérový prístup, realizovať adaptačné a mitigačné úpravy, podporiť biodiverzitu a vytvoriť inšpiratívny edukatívny priestor pre návštevníkov.

Riešený priestor je ohraničený oploteným areálom SEV SAŽP Dropie, parc. 2926/1, 2926/5, 2921/1, 2921/2, 2926/2, 2926/3, k. ú. Čalovec (808679), obec Čalovec a 2574/18, 2574/19, 2573 k. ú. Zemianska Olča (873021), obec Zemianska Olča.

Zadávateľ doporučuje využiť možnosť osobnej obhliadky miesta realizácie. Na osobnú obhliadku sa môžu záujemcovia hlásiť na kontaktných čísla SEV SAŽP Dropie (dropie.sazp.sk).

**Časť 1:** **Projektová dokumentácia Living Lab Dropie infocentrum tanya a experimentálny prístrešok (viď Ideový zámer)**

**Architektonický návrh a spracovanie PD prevádzkovej budovy infocentra (tanya)** s mitigačnými a adaptačnými opatreniami a experimentálneho prístrešku (prístrešok pri peci- sedenie s drobným mobiliárom pre 10 ľudí a zelenou stenou, sklad poľnotechniky a priestor na triedenie odpadu, so zelenou strechou) na realizáciu udržiavacích prác na parc. č.:

* parc. 2926/1, druh pozemku zastavaná plocha a nádvorie, podiel 1/1 Slovenská republika, správca SAŽP, na LV 1204, k. ú. Čalovec (808679), obec Čalovec

 **Požiadavky na vypracovanie:**

Podrobný popis požiadaviek je súčasťou Ideového zámeru.

Súčasťou projektovej dokumentácie v rámci prípravnej fáze musí byť vstupné **PROJEKTOVÉ HODNOTENIE ENERGETICKEJ HOSPODÁRNOSTI** (energetický audit) prevádzkovej budovy infocentra (tanye), ktoré vypracuje zhotoviteľ. Súčasťou bude: Sprievodná správa, Výpočtový protokol obalových konštrukcií stavby, Výpočet potreby energie na vykurovanie, Výpočet potreby tepla na vykurovanie kWh/(m2.a), Výpočet potreby energie na prípravu TÚV, Celková potreba energie budovy v kWh/(m2.a), Primárna energia v kWh/(m2.a). Pre úspešný projekt je nutné dosiahnuť výsledný indikátor úspory prevádzkovej budovy 66,521 kWh/ročne.

PD na udržiavacie práce na úrovni realizačného projektu musí zahŕňať plánované mitigačné a adaptačné opatrenia na prevádzkovej budove infocentra vrátane výmeny a **environmentálne vhodného zneškodnenia pôvodnej eternitovej** **strešnej krytiny**  (s laboratórne potvrdeným obsahom azbestu- chryzotilu). Navrhnuté mitigačné a adaptačné opatrenia budú mať, okrem energetickej efektívnosti, aj **edukatívnu funkciu, preto je nutné ich popísať interaktívnymi komunikačnými prvkami pre návštevníkov** o význame a prínose realizovaných adaptačných a mitigačných opatreniach (napr. v podobe tabuliek s QRC).

Prevádzková budova infocentra postavená v roku 1895 si musí zachovať všetky **tradičné historické prvky** a architektonický návrh musí rešpektovať historické súvislosti. Podstatou návrhu by malo byť organické prepojenie minulého so súčasným s víziu dosiahnutia významnej energetickej úspory pri prevádzke a zároveň k znižovaniu dôsledkov klimatickej zmeny v takej podobe, aby to bolo využiteľné v hlavnej náplni SEV SAŽP Dropie- environmentálnej výchove a vzdelávaniu. Čo je nutné rešpektovať najmä pri návrhu technických prvkov ako napr. tepelného čerpadla, solárneho systému alebo pasívneho technického prvku- svetlovodu. Z dôvodu dosiahnutia energetickej úspory a realizácie mitigačných opatrení je **nutná komplexná rekonštrukcia elektroinštalácie** prevádzkovej budovy a prístavby.

Projektová dokumentácia musí navrhnúť prípadné zmeny dispozičného riešenia a funkčného využitia jednotlivých miestností infocentra.

Súčasťou návrhu je aj nový experimentálny prístrešok z recyklovaných resp. obnoviteľných materiálov s doplnkovou funkciu k prevádzkovej budove. Experimentálny prístrešok sa vybuduje na existujúcich základoch prístavby a bude obsahovať návrh **extenzívnej vegetačnej zelenej strechy**, s čím je nutné zo statického hľadiska pri projektovaní počítať. Drevený prístrešok na pec nebude mať betónom spevnené základy ale konštrukcia prístrešku bude stáť na zemných skrutkách, z dvoch strán bude otvorený so sedením, zadná stena bude doplnená o zelenú stenu z popínavých rastlín.

**Časť 2:** **Projektová dokumentácia Living Lab Dropie vodáreň a exteriérový vzdelávací priestor**

Podrobný popis požiadaviek je súčasťou Ideového zámeru.

Návrh a realizácia úpravy vodárne na vytvorenie exteriérového vzdelávacieho priestoru s využitím mitigačných a adaptačných opatrení na parc. čísle:

* 2926/5 druh pozemku ostatná plocha, podiel 1/1 Slovenská republika, správca SAŽP, 2921/1 druh pozemku ostatná plocha, podiel 1/1 Slovenská republika, správca SAŽP na LV 1204, k.ú. Čalovec (808679), obec Čalovec

**Požiadavky na vypracovanie:**

Projektová dokumentácia na udržiavacie práce na objekte vodárne s úpravou dispozičného riešenia na prispôsobenie časti budovy vodárne na edukačné a vzdelávacie aktivity.

Výmena strešnej krytiny a prispôsobenie odkvapových žľabov na zachytávanie dažďovej vody a osadenie 2 zásobníkov (cca 1m3 ) na vodu a jej ďalšie využitie.

Návrh exteriérového vzdelávacieho priestoru z časti prestrešeného (cca ½) pre 60 ľudí s pódiovou konštrukciu z termodreva a s návrhom osvetlenia.

**Časť 3:** **PD revitalizácia areálu a zelene s návrhom demonštračných adaptačných, mitigačných a vzdelávacích prvkov vhodne zakomponovaných k existujúcim prvkom** (viď Ideový zámer) na parc. číslach:

* parc. č. 2574/18, druh pozemku ostatná plocha, podiel 1/1 Slovenská republika, správca SAŽP, 2574/19 druh pozemku ostatná plocha, podiel 1/1 Slovenská republika, správca SAŽP, 2573 vodná plocha, podiel 1/1 SR- Slovenská agentúra životného prostredia na LV 1667, k.ú. Zemianska Olča (873021), obec Zemianska Olča.
* parc. 2926/1, druh pozemku zastavaná plocha a nádvorie, podiel 1/1 Slovenská republika, správca SAŽP, 2926/5 druh pozemku ostatná plocha, podiel 1/1 Slovenská republika, správca SAŽP, 2921/1 druh pozemku ostatná plocha, podiel 1/1 Slovenská republika, správca SAŽP, 2921/2 druh pozemku TTP, podiel 1/1 Slovenská republika, správca SAŽP, 2926/2 druh pozemku záhrada, podiel 1/1 Slovenská republika, správca SAŽP, 2926/3 druh pozemku TTP, podiel 1/1 Slovenská republika, správca SAŽP, na LV 1204, k.ú. Čalovec (808679), obec Čalovec

**Požiadavky na vypracovanie:**

Revitalizovaný areál v SEV SAŽP Dropie, bude slúžiť ako demonštračná plocha prvkov zelenej infraštruktúry s realizovanými adaptačnými a mitigačnými opatreniami v zmysle projektu Living Lab (viď Ideový zámer).

Navrhované riešenie bude integrovať prvky ako **2 zásobníky na vodu**, ukážkovú plochu **koreňovej čistiarne** nadväzujúcu na ČOV EO16, **zelenú stenu s jedlými druhmi**, **vsakovacie pásy** okolo parkoviska a terasy pri vodárni, **výsadba tieniacich drevín** pri administratívnej budove (ďalej len AB) a okolo terasy pri vodárni, **revitalizácia druhového zloženia lužného lesa**, **záhony pôvodných, nektárodajných rastlín** pri terase pri vodárni a okolo budovy infocentra, **permakultúrnu záhradu** pri rekonštruovanej AB, vytvorenie iných **inovatívnych adaptačných prvkov**, ktoré budú podporovať biodiverzitu (miesta, ktoré budú útočiskom pre vhodné živočíšne druhy, napájadlo pre včely a vtáky, mobilná zeleň a pod.).,

 Súčasťou návrhu bude aj **nabíjacia stanica pre elektromobily a bicykle**, **nový spojovací chodník** (prepájajúci infocentrum, altán, vodáreň a hospodársky dvor) **s bezbariérovým prístupom z rôznych druhov priepustných** materiálov. Na severozápadnej strane jazera (najvhodnejší vzhľadom k terénu) plánujeme **bezbariérový prístup k jazeru** aj pre ľudí s obmedzenou schopnosťou pohybu. V časti tri by sa mal riešiť aj priestor na triedenie odpadu. Do areálu je nutné vhodne zakomponovať nádoby na komunálny, PET, papier a bioodpad. Návrh umiestnenia: pri bráne č.1, pri budove vodárne a pri infocentre- tanyi.

K rekonštruovanej AB požadujeme **návrh pasívneho tieniaceho prvku** (napr. tieniace textilné prvky, pergola) v kombinácii s výsadbou drevín.

V PD je potrebné navrhnúť aj **drobný mobiliár** (lavičky, priestor na triedenie odpadu~~)~~

Všetky navrhované prvky budú popísané **interaktívnymi komunikačnými prvkami pre návštevníkov** o význame a prínose realizovaných adaptačných a mitigačných opatreniach (napr. v podobe tabuliek s QRC).

Všetky navrhnuté druhy do výsadieb musia byť **pôvodné druhy** znášajúce podmienky meniacej sa klímy, **bez invázneho potenciálu**. Požadujeme **minimalizovať alergénne** druhy, **uprednostniť druhy vhodné pre opeľovače, prípadne s jedlými plodmi**.

**Všeobecné požiadavky na dokumentáciu, vypracované pre jednotlivé časti (1-3):**

* Sprievodná správa, Súhrnná technická správa, Technická správa, Situácia, Členenie na jednotlivé stavebné objekty, **Rozpočet, Výkaz-výmer (vo formáte .xslx),** Koordinačná situácia stavby (Jednotlivé osadenie stavebných objektov na pozemku a ich polohové umiestnenie),
* časť **ELEKTROINŠTALÁCIE** (nabíjacie stanice, solárne osvetlenie exteriérových vzdelávacích priestorov): Technická správa, Situácia, Schematické rozvody, Zakreslenie realizačného projektu, Východisková revízna správa, svietidlá, zásuvky, bleskozvody na infocentrum a vodáreň
* Všetky potrebné pôdorysy, rezy (pozdĺžny, priečny cez schodisko) a pohľady v mierkach 1:50
* Zhotoviteľ dodá všetky relevantné dokumentácie a podklady **k rozhodnutiam štátnej správy** a dotknutých subjektov, ako aj podklady **k ohláseniu udržiavacích a rekonštrukčných prác**
* **3D vizualizácie**, vypracovanie projektovej dokumentácie na **úroveň realizačného projektu**
* **6 ks paré, 2x projektová dokumentácia v digitálnej forme** (.dwg s jednotlivými vrstvami a zároveň vo formáte .pdf);
* **Dokumentáciu je nutné** v priebehu jej spracovania **konzultovať a dať odsúhlasiť** zástupcom objednávateľa
* Objednávateľ si vyhradzuje právo v rámci tejto cenovej ponuky u zhotoviteľa požiadať o **doplnenie, resp. prepracovanie dokumentácie, ak si to bude vyžadovať legislatívny proces** podľa zákona č. 50/1076 Zb. o územnom plánovaní a stavebnom poriadku (stavebný zákon), vyhláškou MŽP SR č. 453/2000 Z. z., ktorou sa vykonávajú niektoré ustanovenia Stavebného zákona zákona č. 543/2002 Zb. o ochrane prírody a krajiny, resp. zákona č. 135/1961 Zb., prípadne ďalšej relevantnej legislatívy. Uvedené doplnenie, resp. technické prepracovanie určitej časti dokumentácie zhotoviteľ doručí do 10 pracovných dní od jeho vyžiadania objednávateľom;
* V prípravnej fáze zhotoviteľ na vlastné náklady **zabezpečí zameranie a vytýčenie inžinierskych sietí**